जागरण संवाददाता, पानीपत: नकाबपोश बाइक सवार तीन बदमाशों ने रविवार रात असंध नाका चौकी के पास लूट की वारदात को अंजाम दिया। नाका से करीब दो सौ मीटर दूर बतरा कॉलोनी के सामने बदमाशों ने शराब ठेकेदार के नौकर से 91500 रुपये लूट लिए। घटना के समय पुलिस नाके पर गश्त कर रही थी। लूट के बाद बदमाश उसी नाके से पुलिस के सामने से होकर फरार हो गए। घटना रात 9:30 बजे की है। थाना मॉडल टाउन और सीआइए-वन की टीमें बदमाशों की तलाश कर रही है।